text: Prins Joachim sælger ud af sine gårdaktier
  24 oktober 2017 kl. 14.34
  Schackenborg Fonden overtager mellem 10 og 15 procent af prins Joachims aktier i selskabet De 5 Gaarde.
  Prins Joachim har solgt mellem 10 og 15 procent af sin aktieandel i selskabet De 5 Gaarde A/S.
  Det skriver Jydske Vestkysten tirsdag på baggrund af oplysninger fra Erhvervs- og Selskabsstyrelsen.
  Andelen er blevet overtaget af Schackenborg Fonde. Den blev oprettet, da prins Joachim for tre år siden solgte Schackenborg Slot og flyttede til København. Prisen for aktieposten kendes ikke.
  Prins Joachim ejer nu mellem 20 og 25 procent aktierne i De 5 Gaarde.
  Resten af aktionærerne, der tæller lensgreve Bent Wedell og den stenrige Bestseller-tøjfamilie Holck Povlsen, beholder deres andel.
  De 5 Gaarde er et samarbejde mellem herregårdene Constantinsborg, Frijsenborg, Gyllingnæs, Schackenborg og Wedellsborg. Gårdene står blandt andet for produktion af mælk og korn samt kyllingeopdræt.
  Bag Schackenborg Fonden står Danfoss-, Ecco- og Lego-familien, der i 2014 var med til at købe Schackenborg Slot for 100 millioner kroner.
  Prins Joachim og Prinsesse Marie fortsætter som protektorer for både De 5 Gaarde A/S og Schackenborg Fonden.
  Det seneste regnskab fra De 5 Gaarde A/S bød på et underskud på knap 71.000 kroner.
  Tidligere i 2017 solgte prins Joachim sin sidste ejendom med landbrugsjord i Sønderjylland, Sødamgaard. Salget indbragte prinsen over 20 millioner kroner.
  Prins Joachim bor fortsat i Schackenborgs sydfløj, når han besøger Møgeltønder og Sønderjylland.
  Han blev formelt ejer af Schackenborg Slot og Gods som niårig i 1978, da det barnløse grevepar Karin og Hans Schack besluttede at give stedet til kongehuset.
  Tidligere DR-vært Mik Schack var oprindelig arving til slottet, men takkede nej.
  